กนง.เชื่อมาแน่เงินนอกไหลเข้า ชี้ไม่ใช้ดบ.สกัด
“กนง.” ยอมรับว่านโยบายกระตุ้นเศรษฐกิจที่ต่อเนื่องของสหรัฐ มีผลให้เงินไหลเข้าเพิ่ม ยันไม่ใช้ดอกเบี้ยสกัด
8 พ.ย. 2555

“กนง.” ยอมรับว่านโยบายกระตุ้นเศรษฐกิจที่ต่อเนื่องของสหรัฐ มีผลให้เงินไหลเข้าเพิ่ม ยันไม่ใช้ดอกเบี้ยสกัด
นายศิริ การเจริญดี คณะกรรมการนโยบายการเงิน (กนง.) กล่าวว่า การชนะเลือกตั้งของประธานาธิบดี บารัก โอบามา น่าจะทำให้การดำเนินนโยบายในปัจจุบันของสหรัฐต่อเนื่องไป และน่าจะดีต่อการฟื้นตัวของเศรษฐกิจจริงของสหรัฐ เพราะสามารถสร้างความเชื่อมั่นให้นักลงทุนได้ แต่คงต้องยอมรับความเชื่อมั่นที่ดีขึ้น คงมีผลให้นักลงทุนในสหรัฐกล้านำเงินทุนออกไปลงทุน (Risk On) จนทำให้มีเงินทุนไหลออกไปในภูมิภาคต่างๆ มากขึ้นด้วย 
นายศิริ กล่าวว่า ในภาวะที่อาจจะมีเงินทุนไหลเข้ามา ไทยก็ต้องมีมาตรการที่พอเหมาะพอสมไว้รับมือด้วย
“ภาวะที่นโยบายเศรษฐกิจสหรัฐต่อเนื่อง ถือเป็นสัญญาณที่ดีในการฟื้นตัว เพราะเศรษฐกิจสามารถทยอยปรับดีขึ้นได้ตามนโยบายการกระตุ้น ถึงในช่วงสั้นจะมีทุนไหลเข้ามาสู่ภูมิภาคเอเชียและไทยบ้างก็ไม่น่าห่วงมากนัก เพราะไทยเองก็มีมาตรการทางตลาดเงิน ตลาดทุนไว้รับมืออยู่ตลอดอยู่แล้ว” นายศิริ กล่าว
ขณะที่ นายณรงค์ชัย อัครเศรณี บอร์ด กนง. กล่าวว่า ไม่คิดว่าการชนะของนายโอบามาจะมีผลต่อเงินทุนไหลเข้าเพิ่มมากนัก และเชื่อว่าดอกเบี้ยไม่น่าจะเป็นจุดดึงดูดเงินทุนไหลเข้าไทย เพราะดอกเบี้ยที่เปลี่ยนแปลงเพียง 0.25% ไม่น่าจะมีผลต่อเงินทุนเคลื่อนย้ายมากนัก
“ถ้าถามว่าในปีหน้าเงินทุนไหลเข้ามามาก จะลดดอกเบี้ยเพื่อดูแลเงินทุนเคลื่อนย้ายไหลเข้าหรือไม่ ผมคิดว่าถ้าจะลดดอกเบี้ย ก็เพื่อดูแลเศรษฐกิจให้ขยายตัวได้มากกว่า เพราะการลดดอกเบี้ยครั้งละ 0.25% ไม่น่าจะมีผลต่อการรับมือเงินทุนไหลเข้า เราต้องการเพิ่มสภาพคล่องและลดต้นทุนการเงิน หนุนให้เศรษฐกิจโตได้ต่อเนื่อง ไม่ได้มีเป้าหมายเพื่อสกัดเงินทุนไหลเข้า” นายณรงค์ชัย กล่าว